Diari Oficial de la Generalitat Valenciana


Sumari del DOGV 6265, del 12-05-2010 (2010/5073)

ORDRE 8/2010, de 23 d'abril, de la Conselleria de Medi Ambient, Aigua, Urbanisme i Habitatge, de modificació de la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca (Castelló), en execució de la Sentència número 1.460/2006 del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de 20 de setembre de 2006.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6265

Data del DOGV
:   12-05-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/5073


Data del document
:   23-04-2010

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Ordre

Anàlisi jurídica

 Descriptors 

:   * Torreblanca
    * execució de sentència
    * via rural
    * legislació
    * ramat

ORDRE 8/2010, de 23 d'abril, de la Conselleria de Medi Ambient, Aigua, Urbanisme i Habitatge, de modificació de la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca (Castelló), en execució de la Sentència número 1.460/2006 del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de 20 de setembre de 2006. [2010/5073]  
Vista l'Ordre de 10 de juliol de 1974, del Ministeri d'Agricultura, publicada en el Butlletí Oficial de l'Estat de 3 de setembre de 1974 i en el Butlletí Oficial de la Província de Castelló de 21 de setembre de 1974, la qual aprova la classificació del camins ramaders del terme municipal de Torreblanca. En aquesta figura el camí ramader número 1, assagador del Mar, Marítim o Mediterrani segons les característiques següents: amplària classificada legal 75,22 metres, amplària classificada necessària 20,89 metres, longitud aproximada: 5.500 metres, orientació SO-NE i la descripció és la següent:  
«Procedent del veí terme de Cabanes penetra al de Torreblanca per l'Escarnat, i discorre paral·lel i junt al mar Mediterrani. Passa per la gola del pantà (pantà del Prat), passa entre Torrenostra i el mar, passa pel Campàs; ix del terme entre les fites M-19 i M-20, i continua per Alcalá de Xivert».  
Vista l'Ordre de 21 de febrer de 2002, de la Conselleria d'Economia, Hisenda i Ocupació, publicada en el Diari Oficial de la Generalitat Valenciana número 4205, de data 7 de març de 2002, la qual aprova la delimitació al tram que discorre íntegrament pel terme municipal de Torreblanca (Castelló), comprés entre les fites o estaquetes e-127b/E-127, al nord de Torrenostra, i les fites o estaquetes e-1/E-3, al límit de termes Torreblanca-Alcalà de Xivert, resulta una superfície sobrant total de 103.310,9553 m² i una superfície necessària total de 39.990,14 m².  
Aquesta ordre es dicta per a ubicar els límits del domini públic.  
Vista l'Ordre de 5 de febrer de 2003, de la Conselleria d'Economia, Hisenda i Ocupació, publicada en el Diari Oficial de la Generalitat Valenciana número 4438, de 12 de febrer de 2003, per la qual se suspén l'execució de l'Ordre de 21 de febrer de 2002, esmentada anteriorment, per la interposició de recurs de reposició de Jesús Sánchez i altres, en el qual sol·licitaven l'anul·lació de l'ordre esmentada i la suspensió de l'execució en la part que afecta els reclamants.  
Vista la Sentència número 1.460/2006 del Tribunal Superior de Justícia de la Comunitat Valenciana, Sala Contenciosa Administrativa, Secció Tercera, de data 20 de setembre de 2006, la qual determina que la delimitació de l'amplària sobrant ha de ser respectuosa amb la realitat topogràfica i urbanística actual, ja que l'erosió del mar ha produït, des del 1974 al 2002, una modificació de la costa al terme municipal de Torreblanca i, en conseqüència, del camí ramader assagador del Mar, per tant s'ha de modificar la delimitació practicada en l'Ordre de 21 de febrer de 2002.  
La decisió de la sentència és:  
«Estimem el recurs contenciós administratiu interposat per Hugo, Edurne, Pedro Enrique, Fátima, Tomás, Lidia, Francisco, Nieves, Pedro Jesús, Sonia i Ana Maria contra la presumpta desestimació de la Conselleria d'Economia, Hisenda i Ocupació dels recursos de reposició formulats el 15 d'abril i 14 de maig de 2002 contra l'ordre de l'esmentada Conselleria de 22.02.2002, la qual va aprovar la delimitació del camí ramader assagador Real del Mar, terme de Torreblanca, amb la desestimació de les al·legacions realitzades pels actors, la qual ordena la cancel·lació de les inscripcions registrals contradictòries amb la delimitació i la fitació del tram delimitat.  
S'anul·la i es deixa sense efecte parcialment l'ordre esmentada, per ser contrària a l'ordenament jurídic.  
Reconeixem el dret dels recurrents al fet que l'administració demandada modifique la delimitació i situe els terrenys sobrants que afecten les seues propietats per dins de les aigües del mar, fites NUM000-NUM001 a NUM002».  
En compliment de la Sentència número 1460/06, de data 20 de setembre de 2006, del Tribunal Superior de Justícia de la Comunitat Valenciana, el conseller de Territori i Habitatge acorda l'inici de l'expedient de revisió de la totalitat de la delimitació del camí ramader número 1 de Torreblanca (Castelló), assagador del Mar, Mediterrani o Marítim, de conformitat amb els criteris establits per l'esmentada sentència.  
En data 10 de març de 2009 (DOCV núm. 5971) es publica l'Ordre de 30 de gener de 2009, de la Conselleria de Medi Ambient, Aigua, Urbanisme i Habitatge, per la qual s'aprova la totalitat de la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca.  
En data 15 de maig de 2009, el Manuel Armengot Mas i Javier Gimeno Matarredona, en nom de Promociones Castellonenses, SA, interposen un recurs de reposició davant del conseller de Medi Ambient, Aigua, Urbanisme i Habitatge contra l'ordre aprovatòria esmentada anteriorment on argumenten defectes de forma i de fons o substantius, aquests sobre l'execució de la Sentència número 1460/06, atés que l'ordre impugnada si bé ordena situar els terrenys sobrants que afecten propietats dels recurrents per dins de les aigües del mar, no és menys cert que no indica res sobre l'amplària necessària. Aquest recurs va ser desestimat per raons de forma.  
En data 14 de maig de 2009, la Secció 5ª de la Sala Contenciosa Administrativa del Tribunal Superior de Justícia de la Comunitat Valenciana sol·licita a aquesta Conselleria còpia de l'expedient de revisió de la delimitació per a entendre sobre el recurs contenciós administratiu interposat per Proyectos y Desarrollos Urbanos, Man, SL contra l'ordre aprovatòria abans esmentada mitjançant el procediment ordinari número 5/000350/2009, en el qual s'al·lega defectes de forma i de fons o substantius. Sobre aquests s'al·lega que la revisió de la delimitació que s'aprova mitjançant l'Ordre de 30 de gener de 2009 es realitza amb adopció de criteris unilaterals, que no s'ajusten a la realitat física actual de la zona d'amplària necessària de l'assagador del Mar, ni ha comportat un compliment estricte de la Sentència 1.460/2006, de 20 de setembre, de la Sala Contenciosa Administrativa.  
En data 26 de juliol de 2009, l'enginyer operador, amb el vistiplau del cap de la Secció Forestal, redacta el document denominat correcció d'errades de la rectificació de delimitació del camí ramader assagador del Mar, Mediterrani o Marítim, en el qual es constata, tal com indica en la memòria, una errada en les coordenades de l'alçament topogràfic que va determinar els límits de la delimitació del camí ramader esmentat aprovat mitjançant l'Ordre de 30 de gener de 2009, per la qual cosa es realitza el càlcul de les coordenades de l'amplària necessària i de la nova amplària sobrant, es determinen aquestes, la llista d'intrusions i s'adjunten plànols.  
En data 16 de setembre de 2009, el cap del Servei Territorial de Medi Ambient de Castelló dicta un informe, en el qual conclou que l'Ordre de 30 de gener de 2009, que aprova la revisió de la totalitat de la delimitació del camí ramader esmentat, no pateix de defectes formals sinó de materials, quant a l'equivalència de les coordenades que van servir de base per a l'Ordre de 21 de febrer de 2002 de la Conselleria d'Economia, Hisenda i Ocupació, i l'Ordre de 30 de gener de 2009.  
En data 9 de desembre de 2009, el cap del Servei de Gestió Forestal, amb el vistiplau del cap de l'Àrea de Gestió de Recursos Forestals i Conservació Ambiental, dicta informe en què es considera que s'ha d'anul·lar l'Ordre de 30 de gener de 2009, de la Conselleria de Medi Ambient, Aigua, Urbanisme i Habitatge, per la qual s'aprova la totalitat de la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca, i ratificar la validesa de la delimitació de l'amplària necessària aprovada per Ordre de la Conselleria d'Economia, Hisenda i Ocupació de 22 de febrer de 2002 per la qual s'aprova la delimitació del camí ramader assagador Real del Mar, terme de Torreblanca, i situar l'amplària sobrant per dins de les aigües del mar, tal com ordena la Sentència número 1460/06, de 20 de setembre de 2006, produint-se de facto una desafectació dels terrenys del camí ramader que queden amb l'execució de la sentència situats al mar.  
En data 3 de febrer del 2010, l'Advocacia General de la Generalitat dicta informe jurídic relatiu a la revisió de la delimitació del camí ramader esmentat en execució de la Sentència 1460/06, en el qual indica que l'Ordre de 30 de gener de 2009 recorreguda aprova una nova delimitació amb límits de l'amplària necessària que difereixen dels aprovats en l'Ordre de 22 de febrer de 2002 i sense complir la sentència esmentada.  
En data 4 de març del 2010, la tècnica de Camins Ramaders, amb el vistiplau de la cap del Servei de Gestió Forestal, dicta informe, en el qual conclou que la Sentència 1.460/2006 ordena situar, mitjançant una correcció de la delimitació, els terrenys sobrants per dins de les aigües del mar, no obstant això, l'Ordre de 30 de gener de 2009 aprova una nova delimitació amb uns límits de l'amplària necessària que difereixen dels aprovats en l'Ordre de la Conselleria d'Economia, Hisenda i Ocupació de 22 de febrer de 2002 per la qual s'aprova la delimitació del camí ramader assagador Real del Mar, terme de Torreblanca, objecte de la sentència.  
Vistos els preceptes legals esmentats i la resta de concordant i pertinent aplicació, com també el Reglament Orgànic i Funcional de la Conselleria de Medi Ambient, Aigua, Urbanisme i Habitatge, aprovat per Decret 139/2009, de 18 de setembre, del Consell (DOCV núm. 6107, de 22 de setembre de 2009), desenvolupat per l'Ordre 1/2010, de 19 de gener (DOCV núm. 6194, de 28 de gener del 2010),  
ORDENE  
Primer  
Anul·lar l'Ordre de 30 de gener de 2009, de la Conselleria de Medi Ambient, Aigua, Urbanisme i Habitatge, per la qual s'aprova la revisió de la totalitat de la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca.  
Segon  
Ratificar la validesa de la delimitació de l'amplària necessària aprovada per l'Ordre de la Conselleria d'Economia, Hisenda i Ocupació de 22 de febrer de 2002, per la qual s'aprova la delimitació del camí ramader assagador Real del Mar, terme de Torreblanca.  
Tercer  
Modificar la delimitació del camí ramader número 1, assagador del Mar, Marítim o Mediterrani, que discorre pel terme municipal de Torreblanca, en els termes expressats en la Sentència número 1460/06 del Tribunal Superior de Justícia de la Comunitat Valenciana, de 20 de setembre de 2006, que situen els terrenys de l'amplària sobrant que afecten les propietats dels recurrents, situades entre les fites I-81-R-25 a E-46, per dins de les aigües del mar, produint-se de facto una desafectació dels terrenys del camí ramader que queden amb l'execució d'aquesta sentència situats en el mar.  
València, 23 d'abril del 2010  
El conseller de Medi Ambient, Aigua, Urbanisme  
i Habitatge i vicepresident tercer del Consell,  
JUAN GABRIEL COTINO FERRER